Литературабзэм ишапхъэхэр тхыбзэми, жэрыIуабзэми ащагъэуцух, ау нахьыпэрапшIэу тхыбзэр ары а шапхъэхэр зищыкIагъэу хъурэр, сыда пIомэ арэу щымытыми, литературабзэр къежьэни, щыIэни ылъэкIыщтэп. «Тхыбзэм ишIуагъэкIэ, – етхы Ф.П. Филиным, – бзэм ишапхъэхэр мэпытэх, тхыбзэм диалект пчъагъэм ихэхъони, бзэм хэбзэнчъэу зиужьынри къызэтреIажэх. Тхыбзэр ары бзэм къытырихьэрэ культурнэ фэмэ-бжьымэр зэпхыгъэр. Тхыбзэм ифэмэ- бжьымэ жэрыIуабзэм тырегъахьэ, джащ фэдэу ежь жэрыIуабзэми тхыбзэм игъэпытэнкIэ амалхэр къетых. Бзэм а илъэныкъуитIу сыдигъорэ лъэхъани зэпхыгъэх, а зэпхыныгъэр лъэхъан пэпчъ зэфэмыдэу мэхъу нахь мышIэми» [Филин, 1981: 83].